陪李公擇觀金地佛牙
作者：秦觀
朝代：宋

paragraphs: 薄伽梵相含空虛，化人分段同璠璵。
爾來示滅二千歲，真骨萬里傳中區。
錢塘有尼號法照，得自禁掖藏金鋪。
欲因此勝高構閣，假設象似開群愚。
偶從好事至霅上，持出瞻玩相歡娛。
靈牙寶色玉不如，上有無數光明珠。
莊嚴一一出御帑，蜿蜒繡袋榮硨磲。
是時賓客盡上士，回向已登十地初。
殷勤稱讚出軟語，坐人顧眄驚俗污。
因悲人生信如夢，浪逐聲勢霜鬢鬚。
一源清浄誰復無，枉入諸趨更崎嶇。
願因今日詣真際，古松白日常蕭疏。
乃知金仙妙難測，餘潤普及霑凡枯。
况復老尼亦才辯，朱甍碧瓦非難圖。
行看岧嶢倚青嶂，翁嫗頌說傾三吳。